a 
Bonement entrer le lessast, 
E il trestut pardoreit 
Quaunt ke forfet ele aveit. 
Cele ne li lessa pas entrer, 
Ein[z] li cumence a raumponer: 
,Hai"' dist ele, ,,mau lechere, 
Mut par estes de pute manere! 
Demain mes parens demaunderai 
E tre ben lur musterai 
Cum vilement vus me avez hunie 
Par vostre pute lecherie, 
Cum jeo fusse lere(!) dedenz vos murs 
Ke unke ne poei issir nut ne jurs." 
Si cum ele li dist, issi la fist: 
Sez parenz maunde, si lur dist 
Ke sun seignur en tel endreit 
Vers sa femme se cunteneit; 
E si ele ne ust mut bon dreit, 
Ja mes en sun lit ne entreit. 
E cil en fui asseez blamé 
E par paroles chastié. 
Issi fist ele de sun tort dreit. 
Si fet meinte, u ke seit. 
Taunt ad en femmes trescherie, 
Cil est plus fol ke plus se fie. 
Mes ne sunt pas tutes males, 
Kar [i] i ad aukes de leales. 
Quant ele volent turner a bien, 
Ne la puet cuntrevaler rien. 
Beu fiz, veilard ne creez trop: 
Veilard est suvent fol e sot; 
Cum plus simple se frad, 
De taunt plus tost enginerad. 
Ne la veilote plus creez 
En guise de noneine veillez. 
Un Espaniol, co oi cunter, 
Vers le Mechy s'en voleit aler. 
Kaunt en Egypte est venu, 
Purpensé se ad e entendu 
Ke folie sereit sun aver 
Par le desert d'ileuc porter: 
A un produme ki ert de age 
E ki resemblout leal e sage 
Deske a mil besaunz li baila, 
En sun afere puis ala. 
Si tost cum il pout repeira 
E ses mil besaunz demaunda. 
Cil rendre ne les vout, einz li dit 
Ke unkes devant co ne li vit. 
Celui ad sa pleinte demustré 
A la gent de la cité; 
Mes de un sul ne fu creü, 
Tant fu le autre a lel tenu. 
Li Espaniol revint suvent 
E li requist mut bonement. 
Taunt vint, taunt le caçat 
N:o 4, 
Ke li autres le manecat 
E dist ke mar i venist mes, 
Ben le lessat aver sa pes; 
E si il ne vosist retreere, 
I lui freit une hunte fere. 
Li Espainol kant co oi, 
Dolent e murne s'en parti. 
Une bone femme encuntrat 
Ke de par Deu lu saluat. 
Un bastun en sa mein(t) teneit 
Dunt ses menbres susteneit; 
Les peres alout remuaunt 
E les caucez amendaunt. 
Quant ele vit celui dolent, 
Demaunde li privement 
Dunt il ert e ki il aveit 
Pur quei si murnes esteit. 
E cil lui ad tut cunu 
Comen[t] lui est avenu. 
Dunc li cumence a cunforter: 
,Beuz amis, ne dolez! 
Acun bon cunseil tei dirai 
Par quei tun aver te renderai.” 
Va, fai tost coferes aprester, 
De fer dehors mut bien lier; 
De gravele les fetes empler, 
Out tei fetes puis a mei venir 
Treis u quatre hastivement 
Ke pergent estre bone gent!" 
E cil de rien ne [se] targa, 
Einz fist co ke ele li comanda, 
Puis vint kaunt out tut apresté, 
Treis gentiz humes ad amené, 
Deus coferes fit puis aporter, 
Le un aprés le autre loinz renger. 
La bone femme se turna, 
Les prudes humes amena, 
Celui d'Espaine puis garni 
Cum il se cuntenderat ici: 
„Vien tei" dist ele ,,pas pur pas, 
E kaunt les coferes entrer veras, 
E tu aprés i enteras 
E tes besaunz demaunderas!” 
E dunc s'en sunt tut dreit alé 
U li aveir esteit bailé. 
La prude femme s'en est entré, 
Le bone gent y ad amené. 
Li veuz home mult bel la appela, 
Cele sa reisun li mustra: 
„Ci ad" dist ele „bone gent 
E mut portent or e argent 
De Espaine, de la bone tere, 
Si voilent ceinz requere, 
Lur aver voulent ceinz lesser 
Deke Deu lur doint repeirer. 
Tres ben savum ke trecherie 
Unkes ne out of vus cumpainie, 
Einz avez esté mult loé 
